सीकर। आग की तरह उगल रही शेखावाटी की धरती को 25 जून तक मानसून की बारिश राहत दे सकती है। इलाके में लगातार गर्मी व तेज हवाओं का चलना मानसून के आगमन का शुभ संकेत माना जा रहा है। मौसम विशेषज्ञों के अनुसार फिलहाल मानसून की लोकेशन केरल से आगे बढ़ रही है।
सही दिशा होने की वजह से मध्यप्रदेश (गुजरात)के बाद मानसून राजस्थान में प्रवेश करेगा। मौसम विशेषज्ञ प्रो. वीसी जाट का कहना है कि फिलहाल मानसून की दिशा उत्तर-पश्चिम की तरफ बढ़ रही है। ऐसी स्थिति में 20 जून तक शेखावाटी में बादल बनने के साथ वातावरण में नमी आने लगेगी ओर मानसून की बारिश का दौर शुरू होने की संभावना है।विशेषज्ञों का मानना है कि इससे पहले प्री-मानसून की बारिश का योग भी बन सकता है। वायु दबाव कम होने से गर्म हवाएं वायु मंडल में उठने लगेगी और बाहरी हवाओं का दबाव बढ़ने से 20 जून से पहले तक प्री-मानसून की बारिश हो सकती है।
ये रह सकती है दिशा
लोकेशन के अनुसार फिलहाल मानसून केरल से कर्नाटक में प्रवेश कर रहा है। इसके बाद गुजरात, मध्यप्रदेश, उदयपुर, अजमेर व जयपुर होते हुए शेखावाटी पहुंचेगा। तीन राज्यों से शेखावाटी तक मानसून के आगमन में करीब 20 दिन तक का समय लग सकता है।
हो सकती है अच्छी बारिश
फतेहपुर कृषि अनुसंधान केंद्र के वरिष्ठ कृषि वैज्ञानिक व मौसम विशेषज्ञ डा. सहदेव सिंह का कहना है कि हवाएं सही दिशा में रही तो इस बार मानसून की सीजन में अच्छी बारिश की संभावना है। इसकी वजह है तापमान अधिक रहना, थार के रेगिस्तान में न्यून दबाव बना रहना तथा प्रशांत महासागर में अलनीनो (गर्म जल की धारा डवलप नहीं होना) नहीं रहने से मानसून ज्यादा प्रभावी रहेगा।
अनुकूल रहेगी जलवायु
विशेषज्ञों का मानना है कि मई व जून माह में लगातार पारा तेज रहने व गर्म हवाओं की वजह से भू-गर्भ के सभी कीट पतंगे नष्ट हो गए। वहीं भू-गर्भ में बढ़ी हुई गर्मी फसलों के लिए ज्यादा फायदे मंद रहेगी। ऐसी स्थिति में पहली बारिश के साथ बुआई की जाने वाली फसलों की बढ़वार भी अच्छी रहेगी।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva